Žitňanská, Lucia, poslankyňa NR SR (2012-05-15):
Ďakujem veľmi pekne za slovo, pán predseda. Vážený pán predseda, vážený pán minister, vážené kolegyne, kolegovia, krátko aj ja k návrhu na vymenovanie pána Magalu za šéfa NBÚ. Pred pár mesiacmi sme naozaj boli svedkami toho, čo možno sa za posledných 20 rokov nestalo, a síce, že sa zaplnili námestia ľuďmi, ktorí boli nahnevaní na to, ako zlyháva na Slovensku politický systém pri vyšetrovaní veľkých káuz, ktoré sa týkajú podozrení, prepojenia politiky a biznisu, a to naprieč politickým spektrom. Dnes máme na stole nomináciu a, o ktorej vieme, že to bol práve pán Magala, po nástupe ktorého do SIS v roku 2006, naozaj štyri dni po jeho nástupe, prestala tajná služba odpočúvať byt na Vazovovej ulici známy zo spisu Gorila. Áno, mohla by som spomínať aj tie veci, ktoré spomínal pán poslanec Galko. Áno, máme alebo čítali sme aj informácie, že SIS pod vedením pána Magalu možno nebola dostatočne súčinná s políciou, pokiaľ ide o vyšetrovanie tejto kauzy. Áno, čítali sme aj to, že aj táto vec sa vyšetrovala, a čítali sme aj to, že aj toto vyšetrovanie bolo zastavené Vojenskou prokuratúrou. Ale máme veľmi kusé informácie, a to ako poslanci, tak občania, ja to hovorím kvôli tomu, pretože som presvedčená o tom, že pred tými pár mesiacmi, keď práve kvôli tejto kauze vyšli ľudia na námestia, tak táto kauza nie je len o samotnej kauze Gorila, ale je aj o tom, že náš systém vyšetrovacích a policajných orgánov nedokázal nasledujúce roky sa s touto kauzou vysporiadať tak, aby bola riadne vyšetrená a aby občania, ale aj my všetci sme dostali riadne odpovede na otázku, čo sa vlastne stalo, v kauze Gorila čo pravda je, čo nie je pravda, aby, áno, ten, kto sa dopustil trestného konania, išiel do väzenia, toho meno, koho má byť očistené, bolo očistené. Ja som zaregistrovala, pán minister, áno, deklarovali ste záujem, vo vyšetrovaní tejto kauzy pokračovať. A ja si myslím aj, že je to dôležité. A držíme vám všetci palce, aby sa to naozaj podarilo. Všetci sme si zároveň vedomí, že s odstupom času to vyšetrovanie je zložitejšie a zložitejšie, a všetci sme si vedomí toho, že nevieme, ako to vyšetrovanie skončí. Ale práve preto, že išlo o prípad, ktorý naozaj vzbudil taký záujem verejnosti a pochybnosti verejnosti o funkčnosti nášho systému, naprieč vládami, si myslím, že rovnako dôležité ako zodpovedanie otázky, či v tomto prípade sa naozaj preukáže niečia vina, je, aby sme naozaj v tomto prípade bez ohľadu na výsledok vyšetrovania všetci mohli stopercentne dôverovať tomu, že v konečnom dôsledku to vyšetrovanie prebehlo tak, ako malo prebehnúť, a mohli sme všetci dôverovať vo výsledok toho vyšetrovania, to znamená, aby sme aj dostali všetky informácie, ktoré by v takomto prípade sme dostať mali. Ale to zároveň znamená, ak máme tomuto vyšetrovaniu dôverovať, že osoby, možno ktorých dôveryhodnosť bola práve pri vyšetrovaní tejto kauzy spochybnená, by nemali byť tie, ktoré sú nominované opätovne do vysokých funkcií podobného typu, pretože dnes možno viac ako kedykoľvek inokedy práve po tejto kauze dôveryhodnosť polície, prokuratúry, súdov, ale aj takých inštitúcií ako napr. NBÚ je otázka dôvery občanov vo fungovanie štátnych orgánov Slovenskej republiky. Dnes sme v situácii po tejto kauze, keď ja neviem, čo je pravda, a neviem, či to vyšetrené bude alebo nie, ale sme v situácii, keď ani my poslanci nemáme dostatok informácií na to, ani o tom, čo sa dialo na SIS počas šéfovania pána Magalu, aby sme mohli dôverovať tomu, že pán Magala je naozaj tá správna nominácia. Keďže vláda navrhuje túto nomináciu, tak asi dôveruje pánovi Magalovi, ale o tejto nominácii rozhoduje v konečnom dôsledku Národná rada, teda poslanci. A poslanci by podľa mojej mienky mali byť tí prví, ktorí budú môcť dôverovať tejto nominácii. A myslím si, že v tomto prípade by to nemali byť len poslanci vlády, ale aj poslanci opozície, pretože naozaj práve v tejto kauze išlo o takú významnú kauzu, ktorá priniesla ľudí na námestia a otriasla dôverou v systém fungovania štátnych orgánov na Slovensku. Preto si dovolím predložiť procedurálny návrh, aby sme prerušili rozpravu k tomuto bodu a aby sme prizvali pána Magalu do Národnej rady, aby sme mu, to môžeme urobiť hlasovaním, umožnili zúčastniť sa rokovania Národnej rady, umožnili mu vystúpiť a umožnili mu povedať, ako to v tom prípade všetko bolo. Ďakujem pekne. (Potlesk.)